title: Regulamentul de punere în aplicare (UE) 2019/662 al Comisiei din 25 aprilie 2019 de prelungire a derogării de la Regulamentul (CE) nr. 1967/2006 al Consiliului cu privire la distanța minimă față de coastă și adâncimea minimă a mării pentru năvoadele de navă utilizate pentru pescuitul de guvid alb (Alphia minuta), de guvid Ferrer (Pseudaphia ferreri) și de smarid comun (Spicara smaris) în anumite ape teritoriale ale Spaniei (Insulele Baleare)

text:
                  26.4.2019

                  RO

                  Jurnalul Oficial al Uniunii Europene

                  L 112/16

         REGULAMENTUL DE PUNERE ÎN APLICARE (UE) 2019/662 AL COMISIEI
         din 25 aprilie 2019
         de prelungire a derogării de la Regulamentul (CE) nr. 1967/2006 al Consiliului cu privire la distanța minimă față de coastă și adâncimea minimă a mării pentru năvoadele de navă utilizate pentru pescuitul de guvid alb (Alphia minuta), de guvid Ferrer (Pseudaphia ferreri) și de smarid comun (Spicara smaris) în anumite ape teritoriale ale Spaniei (Insulele Baleare)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 1967/2006 al Consiliului din 21 decembrie 2006 privind măsurile de gestionare pentru exploatarea durabilă a resurselor halieutice în Marea Mediterană, de modificare a Regulamentului (CEE) nr. 2847/93 și de abrogare a Regulamentului (CE) nr. 1626/94 (1), în special articolul 13 alineatul (5),
         întrucât:

                     (1)

                     Articolul 13 alineatul (1) din Regulamentul (CE) nr. 1967/2006 interzice utilizarea uneltelor remorcate în raza a 3 mile marine de la coastă sau în cadrul izobatei de 50 m, în cazul în care această adâncime este atinsă la o distanță mai mică de coastă.

                     (2)

                     La cererea unui stat membru, Comisia poate să acorde o derogare de la articolul 13 alineatul (1) din Regulamentul (CE) nr. 1967/2006, cu condiția să fie îndeplinite o serie de condiții prevăzute la articolul 13 alineatele (5) și (9).

                     (3)

                     O derogare de la articolul 13 alineatul (1) primul paragraf din respectivul regulament a fost acordată până la 6 decembrie 2016 prin Regulamentul de punere în aplicare (UE) nr. 1233/2013 al Comisiei (2).

                     (4)

                     La 9 august 2016, autoritățile spaniole au solicitat Comisiei să prelungească derogarea după încheierea perioadei de aplicare a Regulamentului (UE) nr. 1233/2013. Spania a furnizat informații actualizate care justifică prelungirea derogării.

                     (5)

                     Cu ocazia celei de a 53-a sesiuni plenare din octombrie 2016, Comitetul științific, tehnic și economic pentru pescuit (CSTEP) a evaluat derogarea solicitată de Spania și proiectul de plan de gestionare aferent (3).

                     (6)

                     CSTEP a luat act de fapt că noul proiect de plan de gestionare pentru 2016-2019 a fost mult îmbunătățit față de planul de gestionare anterior adoptat în 2013. CSTEP a evidențiat însă unele aspecte care necesită justificări și clarificări suplimentare, mai ales în ceea ce privește creșterea flexibilității recensământului flotei; operațiunile efectuate deasupra solului submarin de iarbă de mare Posidonia; separarea apelor din jurul insulei Mallorca în două zone de gestionare; creșterea TAC sezoniere și prelungirea sezonului de pescuit pentru smaridul comun.

                     (7)

                     Având în vedere evaluarea făcută de CSTEP, Comisia a solicitat date și clarificări suplimentare, pe care Spania le-a prezentat Comisiei la 19 iunie și la 6 noiembrie 2017, împreună cu un studiu științific (4). Spania a retras 2 propuneri pentru modificarea planului de gestionare: separarea apelor din jurul insulei Mallorca în două zone de gestionare și prelungirea sezonului de pescuit pentru smaridul comun.

                     (8)

                     Spania a adoptat planul de gestionare printr-un decret (5), în conformitate cu articolul 19 alineatul (2) din Regulamentul (CE) nr. 1967/2006.

                     (9)

                     Prelungirea derogării solicitate de Spania îndeplinește condițiile prevăzute la articolul 13 alineatele (5) și (9) din Regulamentul (CE) nr. 1967/2006.

                     (10)

                     Există anumite constrângeri geografice specifice, având în vedere dimensiunea limitată a platformei continentale și distribuția spațială a speciilor vizate, care se limitează exclusiv la anumite zone costiere unde adâncimile sunt mai mici de 50 m.

                     (11)

                     Pescuitul cu năvoade de navă nu poate fi efectuat cu alte unelte de pescuit și nu are niciun impact semnificativ asupra mediului marin. Acest tip de pescuit este selectiv, deoarece năvoadele sunt remorcate în coloana de apă și nu intră în contact cu fundul mării.

                     (12)

                     Cererea se referă la navele înregistrate la recensământul maritim gestionat de Direcția generală pentru pescuit și mediul marin a Insulelor Baleare, care practică acest pescuit de mai mult de cinci ani și care își desfășoară activitatea conform unui plan de gestionare care reglementează pescuitul de guvid alb (Alphia minuta), de guvid Ferrer (Pseudaphia ferreri) și de smarid comun (Spicara smaris) cu năvoade de navă. Navele respective sunt incluse pe lista comunicată Comisiei în conformitate cu cerințele prevăzute la articolul 13 alineatul (9) din Regulamentul (CE) nr. 1967/2006.

                     (13)

                     Derogarea solicitată de Spania vizează un număr limitat de 55 de nave.

                     (14)

                     Planul de gestionare garantează că nu vor exista creșteri viitoare ale efortului de pescuit, deoarece se vor elibera autorizații de pescuit numai celor 55 de nave specificate și se va stabili un plafon maxim total de tonaj și putere.

                     (15)

                     Activitățile de pescuit în cauză se desfășoară la o distanță foarte mică de coastă și nu interferează așadar cu activitățile altor nave.

                     (16)

                     Activitățile de pescuit vizate îndeplinesc cerințele de la articolul 4 alineatul (1) din Regulamentul (CE) nr. 1967/2006, care permit, prin derogare, pescuitul deasupra habitatelor protejate, dacă acesta se efectuează fără a atinge solul submarin de iarbă de mare în anumite condiții.

                     (17)

                     Având în vedere că activitățile de pescuit în cauză sunt selective, au un impact neglijabil asupra mediului și nu sunt afectate de dispozițiile articolului 4 alineatul (5) din Regulamentul (CE) nr. 1967/2006, ele sunt eligibile pentru derogare de la dimensiunea minimă a ochiurilor de plasă la care se face referire la articolul 9 alineatul (7) din Regulamentul (CE) nr. 1967/2006. Astfel, normele privind dimensiunile minime ale ochiurilor de plasă prevăzute la articolul 9 alineatul (3) nu se aplică.

                     (18)

                     Cerințele prevăzute la articolul 8 alineatul (1) litera (h) din Regulamentul (CE) nr. 1967/2006 nu se aplică, deoarece acestea se referă la traulere.

                     (19)

                     Activitatea năvoadelor de navă este reglementată în planul de gestionare al Spaniei pentru a garanta că, în ceea ce privește speciile menționate în anexa III la Regulamentul (CE) nr. 1967/2006, capturile sunt minime și că activitățile de pescuit nu vizează cefalopodele.

                     (20)

                     Planul de gestionare adoptat de Spania include măsuri pentru monitorizarea activităților de pescuit, în conformitate cu articolul 13 alineatul (9) al treilea paragraf din Regulamentul (CE) nr. 1967/2006 și cu articolele 14 și 15 din Regulamentul (CE) nr. 1224/2009 al Consiliului (6).

                     (21)

                     Prin urmare, prelungirea solicitată a derogării ar trebui să fie acordată.

                     (22)

                     Spania ar trebui să raporteze Comisiei la timp și în conformitate cu planul de monitorizare prevăzut în planul de gestionare spaniol.

                     (23)

                     Durata prelungirii derogării ar trebui să fie limitată pentru a fi posibilă luarea de măsuri corective de gestionare prompte în cazul în care raportul prezentat Comisiei arată o stare de conservare precară a stocului exploatat, prevăzându-se totodată posibilitatea de îmbunătățire a bazei științifice pentru un plan de gestionare mai bun.

                     (24)

                     Întrucât derogarea acordată prin Regulamentul de punere în aplicare (UE) nr. 1233/2013 a expirat la 6 decembrie 2016, prezentul regulament ar trebui să se aplice de la 6 decembrie 2016.

                     (25)

                     Măsurile prevăzute în prezentul regulament sunt conforme cu avizul Comitetului pentru pescuit și acvacultură,

               ADOPTĂ PREZENTUL REGULAMENT:

            Articolul 1
            Derogare
            Articolul 13 alineatul (1) din Regulamentul (CE) nr. 1967/2006 nu se aplică, în apele teritoriale ale Spaniei adiacente coastei din Comunitatea autonomă a Insulelor Baleare, pescuitului de guvid alb (Aphia minuta), de guvid Ferrer (Pseudaphia ferreri) și de smarid comun (Spicara smaris) cu năvoade de navă folosite de nave care:

                        (a)

                        sunt înregistrate la recensământul maritim gestionat de Direcția generală pentru pescuit și mediul marin a Insulelor Baleare;

                        (b)

                        practică pescuitul de mai mult de cinci ani și nu implică nicio creștere viitoare a efortului de pescuit derulat; precum și

                        (c)

                        dețin o autorizație de pescuit și operează conform planului de gestionare adoptat de Spania în conformitate cu articolul 19 alineatul (2) din Regulamentul (CE) nr. 1967/2006.

            Articolul 2
            Planul de monitorizare și raportarea
            Spania comunică Comisiei, până în luna iunie 2019, un raport elaborat în conformitate cu planul de monitorizare stabilit în planul de gestionare menționat la articolul 1 litera (c).

            Articolul 3
            Intrarea în vigoare și perioada de aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
            Se aplică de la 6 decembrie 2016 până la 31 decembrie 2019.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 aprilie 2019.

                  Pentru Comisie

                  Președintele

               Jean-Claude JUNCKER

            (1)  JO L 409, 30.12.2006, p. 11.

            (2)  Regulamentul de punere în aplicare (UE) nr. 1233/2013 al Comisiei din 29 noiembrie 2013 de instituire a unei derogări de la Regulamentul (CE) nr. 1967/2006 cu privire la distanța minimă față de coastă și adâncimea minimă a mării pentru năvoadele de navă utilizate pentru pescuitul guvidului alb și guvidului Ferrer (Alphia minuta și Pseudaphia ferreri) și al smaridului comun (Spicara smaris) în anumite ape teritoriale ale Spaniei (Insulele Baleare) (JO L 322, 3.12.2013, p. 17).

            (3)  Raportul cele de a 53-a reuniuni plenare a CSTEP (PLEN-16-03, JRC103924): https://stecf.jrc.ec.europa.eu/reports/plenary

            (4)  Studiu privind pescuitul cu năvoade de navă cu unelte de tip „gerretera” în insula Ibiza, 30.5.2017 („Estudio de la pesca de «gerret» con artes de tirada en la Isla de Ibiza, 30.5.2017”).

            (5)  Decreto 19/2019, de 15 de marzo, por el que se establece el Plan de Gestión Pluriinsular para la Pesca con Artes de Tiro Tradicionales en aguas de las Illes Balears (BOIB No 035, 16.3.2019, p. 9442).

            (6)  Regulamentul (CE) nr. 1224/2009 al Consiliului din 20 noiembrie 2009 de stabilire a unui sistem comunitar de control pentru asigurarea respectării normelor politicii comune în domeniul pescuitului, de modificare a Regulamentelor (CE) nr. 847/96, (CE) nr. 2371/2002, (CE) nr. 811/2004, (CE) nr. 768/2005, (CE) nr. 2115/2005, (CE) nr. 2166/2005, (CE) nr. 388/2006, (CE) nr. 509/2007, (CE) nr. 676/2007, (CE) nr. 1098/2007, (CE) nr. 1300/2008, (CE) nr. 1342/2008 și de abrogare a Regulamentelor (CEE) nr. 2847/93, (CE) nr. 1627/94 și (CE) nr. 1966/2006 (JO L 343, 22.12.2009, p. 1).


title: Regulamentul de punere în aplicare (UE) 2019/663 al Comisiei din 25 aprilie 2019 de modificare pentru a 300-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida

text:
                  26.4.2019

                  RO

                  Jurnalul Oficial al Uniunii Europene

                  L 112/19

         REGULAMENTUL DE PUNERE ÎN APLICARE (UE) 2019/663 AL COMISIEI
         din 25 aprilie 2019
         de modificare pentru a 300-a oară a Regulamentului (CE) nr. 881/2002 al Consiliului de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (CE) nr. 881/2002 al Consiliului din 27 mai 2002 de instituire a unor măsuri restrictive specifice împotriva anumitor persoane și entități asociate cu organizațiile ISIL (Da'esh) și Al-Qaida (1), în special articolul 7 alineatul (1) litera (a) și articolul 7a alineatul (5),
         întrucât:

                     (1)

                     Anexa I la Regulamentul (CE) nr. 881/2002 conține lista persoanelor, a grupurilor și a entităților cărora li se aplică înghețarea fondurilor și a resurselor economice în temeiul regulamentului respectiv.

                     (2)

                     La 17 aprilie 2019, Comitetul pentru sancțiuni al Consiliului de Securitate al Organizației Națiunilor Unite a decis să modifice o mențiune de pe lista de persoane, grupuri și entități cărora ar trebui să li se aplice înghețarea fondurilor și a resurselor economice.

                     (3)

                     La 22 aprilie 2019, Comitetul pentru sancțiuni al Consiliului de Securitate al Organizației Națiunilor Unite a hotărât să elimine o mențiune de pe lista persoanelor, grupurilor și entităților cărora ar trebui să li se aplice înghețarea fondurilor și a resurselor economice.

                     (4)

                     Prin urmare, anexa I la Regulamentul (CE) nr. 881/2002 ar trebui modificată în consecință,

               ADOPTĂ PREZENTUL REGULAMENT:

            Articolul 1
            Anexa I la Regulamentul (CE) nr. 881/2002 se modifică în conformitate cu anexa la prezentul regulament.

            Articolul 2
            Prezentul regulament intră în vigoare în ziua următoare datei publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 25 aprilie 2019.

                  Pentru Comisie,

                  Pentru Președinte,

                  Șeful Serviciului Instrumente de Politică Externă

            (1)  JO L 139, 29.5.2002, p. 9.

            ANEXĂ
            Anexa I la Regulamentul (CE) nr. 881/2002 al Consiliului se modifică după cum urmează:

                        1.

                        Datele de identificare pentru următoarea mențiune de la rubrica „Persoane fizice” se modifică după cum urmează: „Zulkarnaen [alias (a) Zulkarnan, (b) Zulkarnain, (c) Zulkarnin, (d) Arif Sunarso, (e) Aris Sumarsono, (f) Aris Sunarso, (g) Ustad Daud Zulkarnaen, (h) Murshid]. Data nașterii: 1963. Locul nașterii: Satul Gebang, Masaran, Sragen, Central Java, Indonezia. Cetățenie: indoneziană.” se înlocuiește cu următorul text: „Aris Sumarsono [alias cert (a) Zulkarnan, (b) Zulkarnain, (c) Zulkarnin, (d) Arif Sunarso, (e) Zulkarnaen, (f) Aris Sunarso, (g) Ustad Daud Zulkarnaen; alias incert Murshid]. Data nașterii: 1963. Locul nașterii: Satul Gebang, Masaran, Sragen, Central Java, Indonezia. Cetățenie: indoneziană. Data desemnării menționată la articolul 7d alineatul (2) litera (i): 16.5.2005.”

                        2.

                        Se elimină următoarea mențiune de la rubrica „Persoane fizice”: „Fethi Ben Hassen Ben Salem Al-Haddad [alias (a) Fethi ben Assen Haddad, (b) Fathy Hassan al Haddad]. Adresa: (a) 184 Via Fulvio Testi, Cinisello Balsamo (MI), Italia, (b) 1 Via Porte Giove, Mortara (PV), Italia (domiciliu). Data nașterii: (a) 28.6.1963. (b) 28.3.1963. Locul nașterii: Tataouene, Tunisia. Cetățenia: tunisiană. Pașaport nr.: L183017 (pașaport tunisian emis la 14.2.1996, expirat la 13.2.2001). Alte informații: Număr italian de identificare fiscală: HDDFTH63H28Z352V. Data desemnării menționată la articolul 2a alineatul (4) litera (b): 17.3.2004”.


title: Regulamentul de punere în aplicare (UE) 2019/705 al Comisiei din 2 mai 2019 privind clasificarea anumitor mărfuri în Nomenclatura combinată

text:
                  8.5.2019

                  RO

                  Jurnalul Oficial al Uniunii Europene

                  L 120/8

         REGULAMENTUL DE PUNERE ÎN APLICARE (UE) 2019/705 AL COMISIEI
         din 2 mai 2019
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:

                     (1)

                     Pentru a se asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.

                     (2)

                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.

                     (3)

                     În temeiul acestor reguli generale, mărfurile descrise în coloana (1) a tabelului din anexă ar trebui clasificate la codul NC indicat în coloana (2), pe baza motivelor care figurează în coloana (3) a tabelului menționat.

                     (4)

                     Este necesar să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă ar trebui să fie de trei luni.

                     (5)

                     Măsurile prevăzute în prezentul regulament sunt conforme cu avizul Comitetului Codului vamal,

               ADOPTĂ PREZENTUL REGULAMENT:

            Articolul 1
            Mărfurile descrise în coloana (1) a tabelului din anexă se clasifică în Nomenclatura combinată la codul NC indicat în coloana (2) a tabelului menționat.

            Articolul 2
            Informațiile tarifare obligatorii care nu sunt conforme cu prezentul regulament pot fi în continuare invocate, în conformitate cu articolul 34 alineatul (9) din Regulamentul (UE) nr. 952/2013, timp de trei luni de la data intrării în vigoare a prezentului regulament.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 2 mai 2019.

                  Pentru Comisie,

                  Pentru Președinte,

               Stephen QUEST

                  Director General

                  Direcția Generală Impozitare și Uniune Vamală

            (1)  JO L 269, 10.10.2013, p. 1.

            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (JO L 256, 7.9.1987, p. 1).

            ANEXĂ

                        Descrierea mărfurilor

                        Clasificare
                        (Cod NC)

                        Motive

                        (1)

                        (2)

                        (3)

                        Un titirez din material plastic, cu un lansator și o bandă zimțată.
                        Titirezul este pus în mișcare cu ajutorul lansatorului și al benzii zimțate. Poate fi utilizat independent pentru amuzamentul persoanelor. Ca alternativă, două sau mai multe articole pot fi folosite de două sau mai multe persoane [lansate într-o arenă specială de formă sferică (prezentată separat)] aflate în competiție pentru a elimina titirezul adversarului.
                        A se vedea imaginea (*1).

                        9503 00 95

                        Clasificarea se stabilește în conformitate cu regulile generale 1 și 6 de interpretare a Nomenclaturii combinate și cu textul codurilor NC 9503 00  și 9503 00 95 .
                        Articolul este un titirez considerat jucărie încadrată la poziția 9503 00  [a se vedea și Notele explicative la Sistemul armonizat aferente poziției 9503 , (D), (xix)]. Are caracteristicile obiective ale unei jucării pentru amuzamentul persoanelor.
                        Deși articolul poate fi folosit într-o competiție între două sau mai multe persoane, această utilizare nu este inerentă caracteristicilor obiective ale articolului atunci când este prezentat separat (fără arena specială). În consecință, clasificarea la poziția 9504 , ca articol pentru jocurile cu mecanisme de mișcare, este exclusă.
                        Prin urmare, articolul trebuie clasificat la codul NC 9503 00 95  ca alte jucării din material plastic.

               (*1)  Imaginea are caracter pur informativ.


title: Regulamentul de punere în aplicare (UE) 2019/1670 al Comisiei din 1 octombrie 2019 de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate Grana Padano (DOP)

text:
                  7.10.2019

                  RO

                  Jurnalul Oficial al Uniunii Europene

                  L 256/6

         REGULAMENTUL DE PUNERE ÎN APLICARE (UE) 2019/1670 AL COMISIEI
         din 1 octombrie 2019
         de aprobare a unei modificări care nu este minoră a caietului de sarcini al unei denumiri înregistrate în Registrul denumirilor de origine protejate și al indicațiilor geografice protejate „Grana Padano” (DOP)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1151/2012 al Parlamentului European și al Consiliului din 21 noiembrie 2012 privind sistemele din domeniul calității produselor agricole și alimentare (1), în special articolul 52 alineatul (2),
         întrucât:

                     (1)

                     În conformitate cu articolul 53 alineatul (1) primul paragraf din Regulamentul (UE) nr. 1151/2012, Comisia a examinat cererea Italiei de aprobare a unei modificări a caietului de sarcini al denumirii de origine protejate „Grana Padano”, înregistrată în temeiul Regulamentului (CE) nr. 1107/96 al Comisiei (2), astfel cum a fost modificat prin Regulamentul de punere în aplicare (UE) nr. 584/2011 al Comisiei (3).

                     (2)

                     Deoarece modificarea respectivă nu este minoră în sensul articolului 53 alineatul (2) din Regulamentul (UE) nr. 1151/2012, Comisia a publicat cererea de modificare în Jurnalul Oficial al Uniunii Europene (4), în conformitate cu articolul 50 alineatul (2) litera (a) din regulamentul respectiv.

                     (3)

                     Deoarece Comisiei nu i s-a comunicat nicio declarație de opoziție în conformitate cu articolul 51 din Regulamentul (UE) nr. 1151/2012, modificarea caietului de sarcini trebuie aprobată,

               ADOPTĂ PREZENTUL REGULAMENT:

            Articolul 1
            Se aprobă modificarea caietului de sarcini publicată în Jurnalul Oficial al Uniunii Europene cu privire la denumirea „Grana Padano” (DOP).

            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 octombrie 2019.

                  Pentru Comisie,

                  Pentru Președinte,

               Phil HOGAN

                  Membru al Comisiei

            (1)  JO L 343, 14.12.2012, p. 1.

            (2)  Regulamentul (CE) nr. 1107/96 al Comisiei din 12 iunie 1996 privind înregistrarea indicațiilor geografice și a denumirilor de origine în conformitate cu procedura prevăzută la articolul 17 din Regulamentul (CEE) nr. 2081/92 al Consiliului (JO L 148, 21.6.1996, p. 1).

            (3)  Regulamentul de punere în aplicare (UE) nr. 584/2011 al Comisiei din 17 iunie 2011 de aprobare a unor modificări care nu sunt minore din caietul de sarcini al unei denumiri înregistrate în Registrul denumirilor de origine protejate și al indicațiilor geografice protejate [Grana Padano (DOP)] (JO L 160, 18.6.2011, p. 65).

            (4)  JO C 188, 4.6.2019, p. 3.


title: Regulamentul de punere în aplicare (UE) 2019/1718 al Comisiei din 14 octombrie 2019 de protejare a mențiunilor tradiționale Opolo, Vrhunsko vino s kontroliranim zemljopisnim podrijetlom (Vrhunsko vino KZP), Kvalitetno biser vino, Mlado vino, Vrhunsko pjenušavo vino și Kvalitetno vino s kontroliranim zemljopisnim podrijetlom (Kvalitetno vino KZP), de identificare a unor vinuri produse în Croația

text:
                  15.10.2019

                  RO

                  Jurnalul Oficial al Uniunii Europene

                  L 262/13

         REGULAMENTUL DE PUNERE ÎN APLICARE (UE) 2019/1718 AL COMISIEI
         din 14 octombrie 2019
         de protejare a mențiunilor tradiționale „Opolo”, „Vrhunsko vino s kontroliranim zemljopisnim podrijetlom (Vrhunsko vino KZP)”, „Kvalitetno biser vino”, „Mlado vino”, „Vrhunsko pjenušavo vino” și „Kvalitetno vino s kontroliranim zemljopisnim podrijetlom (Kvalitetno vino KZP)”, de identificare a unor vinuri produse în Croația
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 1308/2013 din 17 decembrie 2013 al Parlamentului European și al Consiliului de instituire a unei organizări comune a piețelor produselor agricole (1), în special articolul 115 alineatele (2) și (3),
         întrucât:

                     (1)

                     Regulamentul (CE) nr. 607/2009 al Comisiei (2) a stabilit norme de punere în aplicare în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole Regulamentul (CE) nr. 607/2009 a fost abrogat prin Regulamentul delegat (UE) 2019/33 al Comisiei (3) la 14 ianuarie 2019.

                     (2)

                     În temeiul articolului 61 alineatul (5) din Regulamentul delegat (UE) 2019/33, Regulamentul (CE) nr. 607/2009 continuă să se aplice cererilor de protecție și procedurilor de obiecție referitoare la mențiunile tradiționale în cazul cărora o cerere de protecție era pendinte la data intrării în vigoare a Regulamentului delegat (UE) 2019/33.

                     (3)

                     În temeiul articolului 30 din Regulamentul (CE) nr. 607/2009, la 17 mai 2013, Croația a trimis Comisiei o cerere de protejare ca mențiuni tradiționale a denumirilor „Opolo”, „Vrhunsko vino s kontroliranim zemljopisnim podrijetlom (Vrhunsko vino KZP)”, „Kvalitetno biser vino”, „Mlado vino”, „Vrhunsko pjenušavo vino” și „Kvalitetno vino s kontroliranim zemljopisnim podrijetlom (Kvalitetno vino KZP)” (denumite în continuare „mențiunile tradiționale croate” sau „mențiunile tradiționale pentru care Croația a solicitat protecție”).

                     (4)

                     Cererea de protejare a mențiunilor tradiționale croate a fost publicată în Jurnalul Oficial al Uniunii Europene (4) la 10 februarie 2018, iar la 4 aprilie 2018 Comisia a primit o declarație de opoziție față de protejarea mențiunilor tradiționale, din partea Bosniei și Herțegovinei, în temeiul articolului 37 alineatul (1) din Regulamentul (CE) nr. 607/2009.

                     (5)

                     Comisia a examinat declarația de opoziție motivată și documentele justificative furnizate de Bosnia și Herțegovina și a considerat opoziția admisibilă în conformitate cu articolul 38 din Regulamentul (CE) nr. 607/2009.

                     (6)

                     Obiecția Bosniei și Herțegovinei față de cererea de protecție a fost motivată de faptul că mențiunile tradiționale pentru care Croația a solicitat protecție fac obiectul unor reglementări în legile din Bosnia și Herțegovina, potrivit cărora aceste mențiuni descriu calitatea, culoarea sau conținutul de zaharuri reziduale ale anumitor vinuri și sunt utilizate în mod tradițional de producătorii de vin din Bosnia și Herțegovina. Declarația de opoziție a Bosniei și Herțegovinei a precizat, de asemenea, că mențiunile tradiționale pentru care Croația a solicitat protecție fac parte din patrimoniul juridic al fostei Republici Socialiste Federative Iugoslavia și, prin urmare, au fost transferate în legislațiile țărilor care s-au format în urma destrămării fostei Republici Socialiste Federative Iugoslavia. În sfârșit, declarația de opoziție a Bosniei și Herțegovinei a evidențiat faptul că limba croată este una dintre limbile oficiale ale Bosniei și Herțegovinei, ceea ce explică existența anumitor mențiuni care sunt omonime cu cele utilizate în Croația pentru a descrie vinurile. Pe această bază, Bosnia și Herțegovina a solicitat protejarea dreptului producătorilor săi de a utiliza în continuare mențiunile respective după intrarea în vigoare a actului juridic prin care se acordă protecție mențiunilor tradiționale croate.

                     (7)

                     Prin scrisoarea din 28 august 2018, Comisia a transmis Croației documentele aferente obiecției și a invitat Croația să transmită observații în termen de două luni de la data scrisorii Comisiei, în conformitate cu articolul 39 alineatul (1) din Regulamentul (CE) nr. 607/2009.

                     (8)

                     Prin mesaje electronice, Croația și Bosnia și Herțegovina au comunicat Comisiei intenția lor de a organiza o reuniune în vederea ajungerii la un acord. Ambele țări au solicitat prezența Comisiei în cadrul reuniunii.

                     (9)

                     În timpul reuniunii, care a avut loc la 30 ianuarie 2019, Croația a recunoscut că mențiunile tradiționale în cauză sunt în uz de decenii în mai multe regiuni ale fostei Republici Socialiste Federative Iugoslavia și a asigurat Bosnia și Herțegovina că Croația nu intenționează să solicite utilizarea lor în exclusivitate. Totuși, Croația și-a exprimat îngrijorările referitoare la faptul că unele dintre mențiunile tradiționale pentru care Croația a solicitat protecție sunt utilizate în Bosnia și Herțegovina pentru a descrie vinuri fără denumire de origine protejată sau indicație geografică protejată. Bosnia și Herțegovina a oferit asigurări că alinierea în curs a legislației din Bosnia și Herțegovina la dreptul Uniunii în ceea ce privește mențiunile tradiționale urmează să soluționeze aceste probleme.

                     (10)

                     Ambele țări au recunoscut că nu doar au în comun patrimoniul juridic al fostei Republici Socialiste Federative Iugoslavia, ci și că utilizează, inevitabil, aceleași cuvinte de bază slave drept sinonime pentru mențiuni precum „denumire de origine protejată”, „vin de calitate” și „vin tânăr”. Ambele țări au acceptat că, dacă mențiunile respective ar fi protejate pentru utilizarea de către o singură țară, celeilalte țări i-ar fi imposibil să înlocuiască respectivele mențiuni, care sunt utilizate de mai multe decenii, cu mențiuni care să nu fie identice cu mențiunile tradiționale croate.

                     (11)

                     Așadar, Croația și Bosnia și Herțegovina au convenit că ar trebui prevăzută o perioadă tranzitorie în care Bosnia și Herțegovina să aibă dreptul de a utiliza mențiunile tradiționale protejate pentru produsele vitivinicole care nu corespund definiției mențiunilor respective și care nu îndeplinesc condițiile de utilizare ale mențiunilor respective prevăzute în prezentul regulament. Această perioadă de tranziție ar trebui să permită Bosniei și Herțegovinei să finalizeze alinierea progresivă a propriei legislații la dreptul Uniunii sau, eventual, să adapteze etichetarea vinurilor care poartă mențiunile tradiționale croate în cauză.

                     (12)

                     Conținutul acordului la care au ajuns Croația și Bosnia și Herțegovina nu contravine dreptului Uniunii.

                     (13)

                     Mai mult, deoarece legislația relevantă a Bosniei și Herțegovinei nu este încă pe deplin aliniată la dreptul Uniunii, inclusiv la articolul 35 alineatul (1) litera (c) punctul (ii) din Regulamentul (CE) nr. 607/2009, o cerere paralelă a Bosniei și Herțegovinei pentru protecție directă în temeiul regulamentului respectiv nu ar putea reprezenta o potențială soluție.

                     (14)

                     Așadar, ținând seama de interesul producătorilor și al operatorilor care au utilizat în mod legal mențiunile respective până în prezent și pentru a se depăși dificultățile temporare cu care se confruntă Bosnia și Herțegovina, este oportună acordarea unei perioade tranzitorii care să permită armonizarea treptată a legislației Bosniei și Herțegovinei cu legislația Uniunii.

                     (15)

                     Cu toate acestea, deoarece prezentul regulament se aplică doar pe teritoriul Uniunii, perioada de tranziție vizează doar produsele vitivinicole originare din Bosnia și Herțegovina care sunt importate și comercializate în Uniune cu utilizarea mențiunilor tradiționale croate protejate, în pofida faptului că nu corespunde definiției și nu îndeplinește condițiile de utilizare.

                     (16)

                     Având în vedere cele de mai sus și deoarece cererea depusă de Croația îndeplinește condițiile prevăzute la articolul 112 din Regulamentul (UE) nr. 1308/2013 și menționate la articolul 40 alineatul (1) din Regulamentul (CE) nr. 607/2009, mențiunile tradiționale croate care identifică vinuri produse în Croația ar trebui să fie protejate și înregistrate în registrul electronic e-Bacchus.

                     (17)

                     Măsurile prevăzute în prezentul regulament sunt conforme cu avizul Comitetului pentru organizarea comună a piețelor agricole,

               ADOPTĂ PREZENTUL REGULAMENT:

            Articolul 1
            Următoarele mențiuni tradiționale care identifică produse vitivinicole produse în Croația sunt protejate și înregistrate în registrul electronic e-Bacchus:

                        (a)

                        mențiuni tradiționale în sensul articolului 112 litera (a) din Regulamentul (UE) nr. 1308/2013:

                                    —

                                    „Vrhunsko vino s kontroliranim zemljopisnim podrijetlom (Vrhunsko vino KZP)”;

                                    —

                                    „Kvalitetno biser vino”;

                                    —

                                    „Vrhunsko pjenušavo vino”;

                                    —

                                    „Kvalitetno vino s kontroliranim zemljopisnim podrijetlom (Kvalitetno vino KZP)”;

                        (b)

                        mențiuni tradiționale în sensul articolului 112 litera (b) din Regulamentul (UE) nr. 1308/2013:

                                    —

                                    „Opolo”;

                                    —

                                    „Mlado vino”.

                  Definițiile și condițiile de utilizare ale mențiunilor tradiționale sunt stabilite în anexa la prezentul regulament.

            Articolul 2
            Mențiunile protejate în temeiul articolului 1 pot fi utilizate pentru o perioadă de cinci ani de la data intrării în vigoare a prezentului regulament, pentru a desemna produse vitivinicole care nu corespund definiției și nu îndeplinesc condițiile de utilizare a mențiunilor protejate indicate la articolul respectiv și care sunt importate în Uniune din Bosnia și Herțegovina și comercializate pe teritoriul Uniunii, dacă mențiunile în cauză sunt utilizate în mod tradițional pe teritoriul respectivei țări terțe.
            La expirarea perioadei de cinci ani, pot fi comercializate în mod legal doar produsele vitivinicole menționate la primul alineat care au fost importate în Uniune din Bosnia și Herțegovina înaintea expirării perioadei de cinci ani, până la epuizarea tuturor stocurilor existente.

            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 14 octombrie 2019.

                  Pentru Comisie

                  Președintele

               Jean-Claude JUNCKER

            (1)  JO L 347, 20.12.2013, p. 671.

            (2)  Regulamentul (CE) nr. 607/2009 al Comisiei din 14 iulie 2009 de stabilire a unor norme de punere în aplicare a Regulamentului (CE) nr. 479/2008 al Consiliului în ceea ce privește denumirile de origine protejate și indicațiile geografice protejate, mențiunile tradiționale, etichetarea și prezentarea anumitor produse vitivinicole (JO L 193, 24.7.2009, p. 60).

            (3)  Regulamentul delegat (UE) 2019/33 al Comisiei din 17 octombrie 2018 de completare a Regulamentului (UE) nr. 1308/2013 al Parlamentului European și al Consiliului în ceea ce privește cererile de protecție a denumirilor de origine, a indicațiilor geografice și a mențiunilor tradiționale din sectorul vitivinicol, procedura de opoziție, restricțiile de utilizare, modificările caietelor de sarcini ale produselor, anularea protecției și etichetarea și prezentarea (JO L 9, 11.1.2019, p. 2).

            (4)  JO C 51, 10.2.2018, p. 24.

            ANEXĂ

               Definițiile și condițiile de utilizare ale mențiunilor tradiționale la care se face referire la articolul 1

               „Opolo”

               Denumirea: Opolo

               Limba: croată

               Definiția:„Opolo” este o mențiune tradițională în temeiul articolului 112 litera (b) din Regulamentul (UE) nr. 1308/2013. Această mențiune tradițională este autorizată pentru vinul roze liniștit, cu arome predominante de fructe și produs exclusiv din struguri roșii din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014). Vinurile care poartă mențiunea tradițională „Opolo” sunt produse cu tehnologia utilizată pentru obținerea vinurilor albe și au un conținut minim de alcool dobândit de 11 % vol. Randamentul maxim pentru vinurile respective este de 12 000 kg/ha. Testarea analitică și cea organoleptică sunt obligatorii. Culoarea vinurilor „Opolo” poate varia de la roz pal la roz intens.

               Lista denumirilor de origine protejate sau a indicațiilor geografice protejate în cauză: Mențiunea tradițională „Opolo” poate fi folosită pentru a descrie vinurile cu denumirile de origine protejate „Primorska Hrvatska”, „Hrvatska Istra”, „Hrvatsko primorje”, „Sjeverna Dalmacija”, „Dalmatinska zagora” și „Srednja i Južna Dalmacija” care îndeplinesc cerințele pentru utilizarea acestei mențiuni tradiționale.

               Categoriile de produse vitivinicole: Vin, astfel cum este definit în partea II punctul 1 din anexa VII la Regulamentul (UE) nr. 1308/2013.

               „Vrhunsko vino s kontroliranim zemljopisnim podrijetlom (Vrhunsko vino KZP)”

               Denumirea:„Vrhunsko vino s kontroliranim zemljopisnim podrijetlom (Vrhunsko vino KZP)” urmată sau nu de:

                        —

                        „Arhivsko vino”: pentru vinuri păstrate în cramă timp de minimum cinci ani, dintre care cel puțin trei ani în sticlă;

                        —

                        „Desertno vino”: pentru vinuri obținute prin prelucrarea strugurilor supramaturați sau stafidiți fără a adăuga niciun fel de substanțe, cu tărie alcoolică naturală de minimum 16 % vol. și cu tărie alcoolică dobândită de cel puțin 9 % vol.;

                        —

                        „Kasna berba”: pentru vinuri produse din struguri supramaturați care au cel puțin 94 °Oechsle;

                        —

                        „Izborna berba”: pentru vinuri produse din struguri special selectați care conțin cel puțin 105 ° Oechsle;

                        —

                        „Izborna berba bobica”: pentru vinuri produse din struguri supramaturați selectați și atacați de Botrytis, care conțin cel puțin 127 °Oechsle;

                        —

                        „Izborna berba prosušenih bobica”: pentru vinuri produse din boabe selectate de struguri supramaturați care conțin cel puțin 154 °Oechsle;

                        —

                        „Ledeno vino”: pentru vinuri produse din struguri recoltați la o temperatură de cel puțin –7 °C și prelucrați în stare congelată, care conțin cel puțin 127° Oechsle.

               Limba: croată

               Definiția:„Vrhunsko vino s kontroliranim zemljopisnim podrijetlom (Vrhunsko vino KZP)” este o mențiune tradițională în temeiul articolului 112 litera (a) din Regulamentul (UE) nr. 1308/2013. Această mențiune tradițională este un sinonim al termenului „denumire de origine protejată”, autorizat pentru descrierea vinurilor produse din struguri din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014). Tăria alcoolică naturală a vinurilor respective trebuie să fie de minimum:

                        —

                        10 % vol. în zona B;

                        —

                        10,5 % vol. în zona CI;

                        —

                        11 % vol. în zona CII.

                  Randamentul maxim pentru producerea vinurilor respective este:

                        —

                        10 000 kg/ha (6 000 l/ha) în zona B;

                        —

                        11 000 kg (6 600 l/ha) în zonele CI și CII.

                  Îmbogățirea, acidificarea, dezacidificarea și îndulcirea nu sunt permise. Testarea analitică și cea organoleptică sunt obligatorii. În funcție de gradul de coacere a strugurilor și de procesele de producție și maturare a vinului pot fi utilizate și următoarele mențiuni suplimentare:

                        —

                        „Arhivsko vino”;

                        —

                        „Desertno vino”;

                        —

                        „Kasna berba”;

                        —

                        „Izborna berba”;

                        —

                        „Izborna berba bobica”;

                        —

                        „Izborna berba prosušenih bobica”;

                        —

                        „Ledeno vino”;

               Lista denumirilor de origine protejate sau a indicațiilor geografice protejate în cauză: Mențiunea tradițională „Vrhunsko vino s kontroliranim zemljopisnim podrijetlom (Vrhunsko vino KZP)” poate fi utilizată pentru toate vinurile croate cu denumire de origine protejată care îndeplinesc cerințele pentru utilizarea acestei mențiuni tradiționale.

               Categoriile de produse vitivinicole: Vin, astfel cum este definit în partea II punctul 1 din anexa VII la Regulamentul (UE) nr. 1308/2013.

               „Kvalitetno biser vino”

               Denumirea:„Kvalitetno biser vino”

               Limba: croată

               Definiția:„Kvalitetno biser vino” este o mențiune tradițională în temeiul articolului 112 litera (a) din Regulamentul (UE) nr. 1308/2013. Această mențiune tradițională este un sinonim al termenului „denumire de origine protejată”, autorizat pentru descrierea vinului petiant obținut din vinuri de calitate, a vinului nou aflat încă în fermentație, a mustului de struguri sau a mustului de struguri aflat în fermentație, obținut din struguri din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014). Vinurile care poartă mențiunea tradițională „Kvalitetno biser vino” trebuie să aibă o tărie alcoolică totală de minimum 9 % vol. și o tărie alcoolică dobândită de minimum 7 % vol. Suprapresiunea datorată dioxidului de carbon endogen în soluție trebuie să fie de minimum 1 bar și de maximum 2,5 bari, atunci când sunt păstrate la o temperatură de 20 °C în recipiente închise.

               Lista denumirilor de origine protejate sau a indicațiilor geografice protejate în cauză: Mențiunea tradițională „Kvalitetno biser vino” poate fi utilizată pentru toate vinurile petiante croate cu o denumire de origine protejată care îndeplinesc cerințele pentru utilizarea acestei mențiuni tradiționale.

               Categoriile de produse vitivinicole: Vin petiant, astfel cum este definit în partea II punctul 8 din anexa VII la Regulamentul (UE) nr. 1308/2013.

               „Mlado vino”

               Denumirea:„Mlado vino”

               Limba: croată

               Definiția:„Mlado vino” este o mențiune tradițională în temeiul articolului 112 litera (b) din Regulamentul (UE) nr. 1308/2013. Această mențiune tradițională este autorizată pentru vinurile produse din struguri din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014), al căror proces de fermentație este fie încheiat, fie parțial încheiat. Vinurile care poartă mențiunea tradițională „Mlado vino” trebuie introduse pe piață înainte de data de 31 decembrie a anului calendaristic în care au fost recoltați strugurii.

               Lista denumirilor de origine protejate sau a indicațiilor geografice protejate în cauză: Mențiunea tradițională „Mlado vino” poate fi utilizată pentru toate vinurile croate cu o denumire de origine protejată care îndeplinesc cerințele pentru utilizarea acestei mențiuni tradiționale.

               Categoriile de produse vitivinicole: Vin, astfel cum este definit în partea II punctul 1 din anexa VII la Regulamentul (UE) nr. 1308/2013.

               „Vrhunsko pjenušavo vino”

               Denumirea:„Vrhunsko pjenušavo vino”

               Limba: croată

               Definiția:„Vrhunsko pjenušavo vino” este o mențiune tradițională în temeiul articolului 112 litera (a) din Regulamentul (UE) nr. 1308/2013. Această mențiune tradițională este un sinonim al termenului „denumire de origine protejată”, utilizat pentru a descrie vinurile spumante obținute din prima fermentație alcoolică a strugurilor proaspeți sau a mustului și din a doua fermentație alcoolică a vinului adecvat pentru obținerea unor vinuri de bună calitate sau de cea mai bună calitate, obținute din struguri din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014). Vinurile spumante care poartă mențiunea tradițională „Vrhunsko pjenušavo vino” trebuie să aibă o tărie alcoolică dobândită de minimum 10 % vol. și o suprapresiune datorată dioxidului de carbon endogen în soluție de minimum 3 bari, atunci când sunt păstrate la o temperatură de 20 °C în recipiente închise.

               Lista denumirilor de origine protejate sau a indicațiilor geografice protejate în cauză: Mențiunea tradițională „Vrhunsko pjenušavo vino” poate fi utilizată pentru toate vinurile spumante croate cu o denumire de origine protejată care îndeplinesc cerințele pentru utilizarea acestei mențiuni tradiționale.

               Categoriile de produse vitivinicole: Vin spumant, astfel cum este definit în partea II punctul 4 din anexa VII la Regulamentul (UE) nr. 1308/2013.

               „Kvalitetno vino s kontroliranim zemljopisnim podrijetlom (Kvalitetno vino KZP)”

               Denumirea:„Kvalitetno vino s kontroliranim zemljopisnim podrijetlom (Kvalitetno vino KZP)”, urmată sau nu de:

                        —

                        „Mlado vino”: dacă a fost produs din struguri din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014), al cărui proces de fermentație este fie încheiat, fie parțial încheiat și care este introdus pe piață înainte de data de 31 decembrie a anului calendaristic în care au fost recoltați strugurii;

                        —

                        „Arhivsko vino”: în cazul în care este păstrat în pivniță timp de cel puțin cinci ani, dintre care ultimii trei ani în sticlă;

                        —

                        „Desertno vino”: dacă este obținut prin prelucrarea strugurilor supramaturați sau a stafidelor, cu o tărie alcoolică naturală de minimum 16 % vol. și cu o tărie alcoolică dobândită de minimum 9 % vol.

               Limba: croată

               Definiția:„Kvalitetno vino s kontroliranim zemljopisnim podrijetlom (Kvalitetno vino KZP)” este o mențiune tradițională în temeiul articolului 112 litera (a) din Regulamentul (UE) nr. 1308/2013. Această mențiune tradițională este un sinonim al termenului „denumire de origine protejată”, folosit pentru a descrie vinurile produse din struguri din soiuri recomandate de Vitis vinifera, în conformitate cu Ordonanța privind lista națională a soiurilor de struguri certificate (Monitorul Oficial nr. 53/2014). Vinul care poartă mențiunea tradițională „Kvalitetno vino s kontroliranim zemljopisnim podrijetlom (Kvalitetno vino KZP)” trebuie să aibă o tărie alcoolică naturală de minimum:

                        —

                        8,5 % vol. în zona B;

                        —

                        9,0 % vol. în zona CI;

                        —

                        9,5 % vol. în zona CII.

                  Randamentul maxim pentru vinurile respective este:

                        —

                        11 000 kg/ha (7 700 l/ha) în zona B;

                        —

                        12 000 kg/ha (8 400 l/ha) în zonele CI și CII.

                  Testarea analitică și cea organoleptică sunt obligatorii.

               Lista denumirilor de origine protejate sau a indicațiilor geografice protejate în cauză: Mențiunea tradițională „Kvalitetno vino s kontroliranim zemljopisnim podrijetlom (Kvalitetno vino KZP)” poate fi utilizată pentru toate vinurile croate cu o denumire de origine protejată care îndeplinesc cerințele pentru utilizarea acestei mențiuni tradiționale.

               Categoriile de produse vitivinicole: Vin, astfel cum este definit în partea II punctul 1 din anexa VII la Regulamentul (UE) nr. 1308/2013.